Beit Hanoun (Bayt Hanun) helt nordøst på Gazastripen; tidspunktet er kort før den israelske tilbaketrekning av bosetninger fra Gazastripen i 2005/2006.
Beit Hanoun fotografert fra Israel, 2006
Slaget ved Beit Hanoun i 1239, tegnet av Matthew Paris.
Beit Hanoun 1931 1:20.000
Beit Hanoun 1945 1:250.000
Ruiner i byen, august 2014
Beit Hanoun helt nordøst på Gazastripen
**Beit Hanoun** eller **Beit Hanun** eller **Bayt Hanun** (arabisk: بيت حانون) er en by i guvernementet Nord-Gaza nord på Gazastripen, med 49 107 (2014) innbyggere. Det ligger i det nordøstlige hjørnet av territoriet på grensen til Israel, omtrent 6 km øst for Gaza by, 3 km øst for Beit Lahiya og 5 km vest for den israelske byen Sderot. Erez-overgangen i den nordlige enden av Gazastripen gjennom Israels barriere mot Gazastripen ligger 2 km nord for byen.

Beskrivelse
-----------

### Historie

Området var fra 1100-tallet f.Kr. bosatt av filistrene. I følge lokal legende var dette hovedstaden til filisterkongen Hanunu, som regjerte på 800-tallet f.Kr. og førte krig mot assyrerne. Byen er oppkalt etter ham (Beit Hanoun betyr «Hanuns hus»).

På 1100-tallet var en høyde øst for byen åsted for et slag mellom det ayyubidiske Egypt og det kristne kongedømmet Jerusalem. De seirende egypterne har siden kalt høyden *Umm al-Nasser* («Seierens moder») og bygget en moské der i 1239, som er en av de mest kjente på Gazastripen. Den ble sterkt beskadiget i kamper i 2006. 

En mamlukkisk poststasjon var også etablert i Beit Hanoun.

Landsbyen ble en del av Det osmanske rike i 1517 likesom resten av Palestina, og stod oppført i 1596 i skattelister som en del av Gaza *nahiya* i Gazza *liwa*. Den hadde et folketall på 36 muslimske hushold og betalte skatt for hvete, bygg, sommeravlinger, frukttre, tilfeldige inntekter, geiter og/ eller bikuber.

I 1838 besøkte Edward Robinson stedet og skrev at «alle var travle med hviteinnhøstingen.»

Sent i osmansk tid, i mai 1863, besøkte den franske oppdageren Victor Guérin landsbyen. Mellom hagene fant han eldgamle konstruksjoner i form av tilhogde steiner, fragment av søyler og fundamenter.

I 1883 skildret Palestine Exploration Fund i *Survey of Western Palestine* stedet som en «liten leirsteinslandsby, omgitt av hagwr, med en brønn i vest. Lendet er flatt og i øst ligger en dam ved siden av veien.»

Tidlig på 1900-tallet tilhørte stedet fortsatt Det osmanske rike. Etter dets nederlag i første verdenskrig fra 1920 til det britiske mandatet Palestina. Etter at mandatet gikk ut i 1948, ble området som skulle bli kjent som Gazastripen okkupert av Egypt. 

Mens området var under egyptisk styre, klaget Egypt til Mixed Armistice Commission om at israelske militærstyrker den 7. og 14. oktober 1950 hadde bombet og skutt mot de arabiske landsbyene Abasan al-Kabera og Beit Hanoun i egyptisk kontrollert område på Gazastripen. Dette førte til at syv sivile omkom, mens tyve ble skadde.

Byen ble erobret av Israel i Seksdagerskrigen i 1967. Stedet har vært under Den palestinske selvstyremyndighet fra 1994, og den israelske militærokkupasjonen ble avsluttet i 2005. I 2007 drev islamistiske Hamas partiet Fatah ut av Gazastripen under Slaget på Gazastripen.

### Tiden siden 1948

Under Palestinakrigen i 1948 flyktet byens innbyggere midlertidig etter at israelske tropper hadde inntatt byen. Først etter en utveksling av territorium mellom Israel og Egypt kom Beit Hanoun tilbake til egyptisk kontroll.

Forskjellige militante palestinske grupper har skutt ut missiler fra Beit Hanoun siden 2001, for eksempel: Qassambrigadene avfyrte hundrevis av Qassamraketter mot israelske byer som Sderot og Ashkelon. Siden den andre intifadaen har israelske stridsvogner gjentatte ganger rullet inn i byen.

Den 7. november 2006 var byen mål for et israelsk artilleriangrep som en del av *Operasjon Autumn Clouds*, der 18 sivile – syv barn, fire kvinner og syv menn – ble drept da hjemmene deres ble truffet. 

I New York behandlet FNs sikkerhetsråd hendelsen. En talsmann for den israelske hæren sa at skytset var rettet mot en sektor hvorfra raketter tidligere var blitt skutt inn i israelsk territorium. I desember 2006 utnevnte FN en *fact-finding*-kommisjon ledet av den anglikanske erkebiskop Desmond Tutu for å etterforske. Men Tutu og de øvrike i kommisjonen fikk ikke besøkstillatelse fra Israel og etterforskningen ble kansellert. Tutus sluttrapport til FNs meenneskerettighetsråd konkluderte ikke desto mindre at *«[I]n the absence of a well-founded explanation from the Israeli military – who is in sole possession of the relevant facts – the mission must conclude that there is a possibility that the shelling of Beit Hanoun constituted a war crime.»*

Befolkningsutvikling
--------------------

Ved en folketelling i det britiske mandatområdet i 1922 hadde Beit Hanoun en befolkning på 885 personer. En folketelling i 1945 viste 1 730 innbyggere, inkludert 50 jøder.

I 1961 hadde befolkningen steget til 3 876. En folketelling under selvstyremyndigheten i 1997 viste 20 780 innbyggere, de fleste av dem etterkommere av flyktninger.

Infrastruktur
-------------

Landbruk spiller en viktig rolle i byens økonomi, spesielt appelsinlunder.

I Beit Hanoun er det tolv grunnskoler og videregående skoler samt et landbruksinstitutt tilknyttet al-Azhar-universitetet i Gaza. Det er et medisinsk senter og et sykehus, samt flere medisinske stasjoner drevet av FN.

Jernbane
--------

Beit Hanoun lå langs Sinaijernbanen fra Beirut via Lod til Kairo fra 1916 til den aktuelle seksjonen ble stengt i 1970- eller 1980-årene (til 1967). Den er tydelig markert på kartet til høyre merket «Beit Hanoun 1931» som *P.R. Main Line* (=Palestine Railways Main Line).

Etter dette er fleste jernbanesporene på Gazastripen blitt demontert. Seksjonene i Egypt og i Israel er fortsatt i drift (2023).

Litteratur
----------

* Barron, J. B. red. (1923). *Palestine: Report and General Abstracts of the Census of 1922*. Government of Palestine.
* Conder, Claude Reignier; Kitchener, H. H. *The Survey of Western Palestine: Memoirs of the Topography, Orography, Hydrography, and Archeology*. 3. London: Committee of the Palestine Exploration Fund.
* Guérin, Victor. *Description Géographique Historique et Archéologique de la Palestine* **(fransk)**. 1: Judee, pt. 1. Paris: L'Imprimerie Nationale.
* Hadawi, Sami. *Village Statistics of 1945: A Classification of Land and Area ownership in Palestine*. Palestinsk frigjeringsorganisasjon forskingssentral.
* Hütteroth, Wolf-Dieter; Abdulfattah, Kamal (1977). *Historical Geography of Palestine, Transjordan and South Syria in the Late 16th Century*. Erlanger Geographische Arbeiten, Sonderband 5. Erlangen, Tyskland: Vorstand der Fränkischen Geographischen Gesellschaft. ISBN 3-920405-41-2.
* Mills, E. red. (1932). *Census of Palestine 1931. Population of Villages, Towns and Administrative Areas* (PDF). Jerusalem: Government of Palestine.
* Palmer, E. H. *The Survey of Western Palestine: Arabic and English Name Lists Collected During the Survey by Lieutenants Conder og Kitchener, R. E. Transliterated and Explained by E.H. Palmer*. Committee of the Palestine Exploration Fund.
* Robinson, Edward; Smith, Eli. *Biblical Researches in Palestine, Mount Sinai and Arabia Petraea: A Journal of Travels in the year 1838*. 2. Boston: Crocker & Brewster.
* Sharon, Moshe, *Corpus Inscriptionum Arabarum Palaestinae, Vol. II, B-C*, BRILL, ISBN 9004110836,

Referanser
----------

1. ↑  «Beit Hanoon». Arkivert fra originalen 23. august 2013. Besøkt 19. september 2014.
2. ↑  Hütteroth and Abdulfattah, 1977, s. 147
3. ↑  Robinson and Smith, 1842, vol 2, s. 371 -372
4. ↑  Guérin, 1869, s. 175, as noted by Conder og Kitchener, 1883, SWP III, s. 247
5. ↑  Conder og Kitchener, 1883, SWP III, s. 233
6. ↑  UN Doc S/1459 of 20. februar 1950 Report of the Mixed Armistice Commission
7. ↑  Welt.de: Blutbad in Schule der Vereinten Nationen in Gaza, 24. juli 2014
8. ↑  Sky News: Israeli Tank Shells Gaza School: 15 Dead, 24. juli 2014
9. ↑  *BBC Israel 'blocks Tutu Gaza mission'*. BBC News.
10. ↑  HUMAN RIGHTS SITUATION IN PALESTINE AND OTHER OCCUPIED ARAB TERRITORIES Report of the high-level fact-finding mission to Beit Hanoun established under Council resolution S-3/1
11. ↑  Rory McCarthy. «Israeli shelling of Beit Hanoun a possible war crime, Desmond Tutu tells UN». *the Guardian*. Besøkt 19. september 2014.
12. 1 2  Welcome To Bayt Hanun
13. ↑  Hadawi, Sami. (1970): *Gaza District Statistics*. from Village Statistics of 1945: A Classification of Land and Area ownership in Palestine The Palestine Liberation Organization Research Center.

|  |  |
| --- | --- |
| Oppslagsverk/autoritetsdata | GeoNames
 |